Re.Bag.Re.Use-projek internasionaal vereer(Foto: Verskaf) Die Re.Bag.Re.Use-inisiatief wat sedert die pandemie van krag tot krag gaan, het vroeër vandeesmaand internasionale erkenning ontvang, en is as medewenner by die ECCO Internasionale Kommunikasienetwerk 2022-toekennings, bekroon. Die ECCO Internasionale Kommunikasienetwerk is in 1989 gestig en bestaan ​​uit hoog aangeskrewe kommunikasie-agentskappe van 40 lande reg oor die wêreld. ECCO kombineer die kreatiwiteit en toewyding van bekroonde kommunikasie-agentskappe met dissipline en professionaliteit om slim en kostedoeltreffende internasionale skakelprogramme te lewer. “Die Re.Bag.Re.Use‑projek uit Suid-Afrika het die beoordelaars se harte gesteel, veral vanweë die maatskaplike bydrae vir vroue in die ekonomiese krisis tans en vir die voordele wat die projek vir ons omgewing inhou. Hierdie inisiatief het die potensiaal om meer plaaslike entrepreneurs en sakeondernemings aan te moedig om soortgelyke projekte te begin wat sosiale en omgewingsvoordele het,” sê Christian Kollmann, voorsitter van ECCO Internasionale Kommunikasienetwerk. “Die projek het ook gepaard gegaan met professionele media- en kommunikasiewerk, wat die inisiatief oortuigend laat groei het,” voeg Kollmann by. Vernietigende plastieksakke word in bruikbare produkte omskep om te verhoed dat dit langs die pad, in lande se pragtige landskappe en oseane, of op stortingsterreine beland. “Die Re.Bag.Re.Use-projek is begin om mense in ons gemeenskap die geleentheid te bied om ekstra sakgeld in ŉ baie moeilike tyd te verdien. Al wat jy nodig het, is ’n hekelnaald,” sê Regine le Roux, meesterbrein agter die inisiatief. (Foto: Dames van die Re.Bag.Re.Use inisiatief hard aan die werk) Leë plastieksakke word in die pragtigste gehekelde strandsakke, hoede, badkamermatjies, kussingslope en ander bruikbare produkte omskep. “Die projek bly groei, die ondersteuning vir Re.Bag.Re.Use is ongelooflik,” sê Le Roux. ’n Persentasie van al die verkope gaan na plaaslike liefdadigheidsorganisasies, waarvan die Sungardens-hospies in Lynnwood Glen, Pretoria, een van die vele begunstigdes is. Vir Le Roux is dit ’n eer om internasionaal erken te word. “Hierdie toekenning is ŉ bewys dat ons met iets ongeloofliks besig is. Ek sou nooit in ’n miljoen jaar kon dink dat ’n leë broodsakkie soveel vreugde sou bring nie.”